laion/Wikipedia-Exotic huggingface dataset:
דניאל בנט סמית'

דניאל בנט סמית (באנגלית: Daniel Bennett Smith; נולד ב-6 במרץ 1956) הוא דיפלומט אמריקאי, המכהן כמנהל מכון שירות החוץ (אנ'). למשך כשבוע היה מזכיר המדינה של ארצות הברית בפועל. מאז ספטמבר 2018 מחזיק סמית' בדרג דיפלומטי של "שגריר קריירה", מהדרגים הבכירים בשירות החוץ של ארצות הברית. סמית' נולד בעיר רדווד סיטי (אנ') שבאזור מפרץ סן פרנסיסקו בקליפורניה. ב-1997 קיבל תואר ראשון בהיסטוריה מאוניברסיטת קולורדו השוכנת בבולדר, ולאחר לימודיו הגבוהים שם החל השלים לימודי תואר שני ודוקטורט באוניברסיטת סטנפורד. עבודת הדוקטורט, אשר הושלמה בשנת 1983, נקראה "לקראת אינטרנציונליזם: מדיניות חוץ כלכלית של הניו דיל, 1939-1933". לאחר שקיבל תואר שלישי, הצטרף סמית לשירות החוץ של ארצות הברית, ונשלח לשליחות דיפלומטית בערי בירה אחדות בהן ברן, אוטווה, סטוקהולם וכן שירת באיסטנבול. נוסף על כך, סמית' שימש כעוזר בכיר לתת-מזכיר המדינה לעניינים גלובליים, עוזר מיוחד עבור עוזר המזכיר לענייני אירופה וקנדה, וממונה על היחסים בצ'כוסלובקיה. בין השנים 1993–1995 לימד מדע המדינה באקדמיית חיל האוויר של ארצות הברית. מ-2002 עד 2005 היה סגן הראשי של עוזר המזכיר לעניינים קונסולריים, ובשנים 2005–2007 היה עוזר בכיר למזכיר המשנה לדיפלומטיה ציבורית ולעניינים ציבוריים. בממשלו של נשיא ארצות הברית ברק אובמה כיהן סמית' כשגריר ארצות הברית ביוון מספטמבר 2010 עד אוגוסט 2013. בשלהי אפריל 2014 החל את תפקידו כעוזר מזכיר המדינה למודיעין ולמחקר במחלקת המדינה של ארצות הברית, כשהוא כפוף למזכיר ג'ון קרי. סמית' נחשב לדיפלומט ותיק בקהילה הדיפלומטית של ארצות הברית. במהלך 2018 נבחר סמית' בידי הנשיא דונלד טראמפ למנהל מכון שירות החוץ, המכשיר את העובדים והדיפלומטים של שירות החוץ האמריקאי, במקומה של ננסי מקאלדוני. בראשית 2021 קבע הנשיא ג'ו ביידן כי סמית' יעמוד באופן ארעי בראשות מחלקת המדינה עם תום כהונתו של מייק פומפאו, עד אשר יאושר מינויו של אנתוני בלינקן למזכיר המדינה בידי הסנאט של ארצות הברית. מדיה וקבצים בנושא דניאל בנט סמית' בוויקישיתוף Ambassador to Greece: Who is Daniel Bennett Smith?, באתר AllGov‏, 18 בספטמבר 2010 (באנגלית) מתאת'יאס שוורץ, Mike Pompeo’s Mission: Clean Up Trump’s Messes, באתר הניו יורק טיימס, 26 בפברואר 2019 (באנגלית) Daniel Smith appointed acting U.S. secretary of state, באתר רויטרס, 20 בינואר 2021 (באנגלית) ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "דניאל בנט סמית'".
לינדה ג'קסון

לינדה ג'קסון (באנגלית: Linda Jackson) היא אשת עסקים אנגלייה, המשמשת כמנכ"לית יצרנית הרכב הצרפתית פיג'ו. בין השנים 2014–2020 שימשה כמנכ"לית סיטרואן. ג'קסון נולדה וגלה בקובנטרי, אנגליה. בשנת 1977 החלה לעבוד במשרה זמנית כפקידה במחלקת החשבונאות של חברת יגואר. בהמשך אותה שנה עברה לעבוד במחלקת החשבונאות בקבוצת MG רובר. במהלך עבודתה בחברה מימנה רובר את לימודיה לתואר שני במנהל עסקים (EMBA)‏ באוניברסיטת ווריק אותו למדה בלימודי ערב. היא הועסקה במספר משרות בתחומי הכספים והמכירות בחברה לפני שמונתה בשנת 1998 למנהלת הכספים של רובר בצרפת. היא מונתה למנהלת הפעילות בצרפת בשנת 2000 ובשנת 2004 מונתה למנהלת הכספים הראשית באירופה. בשנת 2005 עזבה את רובר ועברה לעבוד כמנהלת כספים בחברת סיטרואן. כעבור ארבע שנים מונתה למנהלת הכספים של סיטרואן בצרפת. בשנת 2010 מונתה למנהלת הפעילות של סיטרואן בבריטניה ואירלנד. בשנת 2014 מונתה למנכ"לית סיטרואן. בשנת 2020 הוחלפה בתפקיד על ידי וינסנט קובי, ששימש כסגנה. בינואר 2021, כחלק מהתהליך הארגוני שהוביל להקמת תאגיד סטלנטיס, מונתה למנכ"לית פיג'ו. מדיה וקבצים בנושא לינדה ג'קסון בוויקישיתוף Mystery Monday: Citroën Global CEO Linda Jackson discusses life in the driving seat, Goodwood.com, 5 September 2016 How an EMBA fuelled Linda Jackson’s drive to become Citroën CEO, Financial Times, 11 October 2016 רועי צוקרמן, אישה בראש סיטרואן - לראשונה ב-95 שנים, באתר ynet, 8 במאי 2014 Citroen and DS get new bosses in PSA reshuffle, Autocar.co.uk, 15 January 2020 Management structure of 14-brand Stellantis company detailed, Autocar.co.uk, 19 January 2021
בריסטול מאיירס סקוויב

בריסטול מאיירס סקוויב (באנגלית: Bristol Myers Squibb ובקיצור BMS) היא חברת תרופות אמריקאית. מטה החברה ממוקם בניו יורק, היא מעסיקה כ-30,000 עובדים ברחבי העולם והכנסותיה ב-2022 כ-46 מיליארד דולר. פעילות החברה מבוססת על מיזוג בין חברת סקוויב שנוסדה ב-1858 בברוקלין על ידי אדוארד סקוויב, וחברת בריסטול מאיירס שנוסדה על ידי ויליאם בריסטול ג'ון מאיירס ב-1887. המיזוג בין החברות התרחש ב-1989. ב-2022 הצטרפה BMS כשותפה לחממה הטכנולוגית אינסטנטיב היושבת באור יהודה בשיתוף עם קרן הון סיכון פרגרין, אלביט, המרכז הרפואי שערי צדק ואוניברסיטאות תל אביב ובן-גוריון. בין מוצרי החברה: אברקן (פקליטקסל מוצמד-אלבומין) אזקטם (אזטראונם) - אנטיביוטיקה לטיפול בחיידקים גראם-שליליים ברקלוד (אנטקביר) - תרופה אנטי-נגיפית המיועדת לטיפול בדלקת כבד כרונית מסוג B דרוקסיה (הידרוקסיאוראה) - תרופה כימותרפית אליקוויס (אפיקסבן) אמפליסיטי (אלוטוזומאב) הידראה (הידרוקסיאוראה) - תרופה כימותרפית אבוטאז - טיפול באיידס אידיפה - תרופה כימותרפית קנלוג (טריאמצינולון) אופדיבו (ניבולומאב) - תרופה אימונותרפית אורנסיה (אבטספט) - תרופה אנטי דלקתית PRAVACHOL (פרבליפ) - טיפול בעודף כולסטרול ושומנים בדם רבלמיד (לנלידומיד) - טיפול במאירויות ובמערכת החיסון תלידומיד וידאזה (אזאציטידין) יירבוי (איפילימומאב) זפוסיה - לטיפול בטרשת נפוצה מוצרים להם קיימות גרסאות גנריות: גלוקופג' (מטפורמין) ATRIPLA (אפאבירנז) ETOPOPHOS (אטופוסיד) פלוויקס (קלופידוגרל) ליזודרן (מיטוטן) VIDEX (דידנוסין) מדיה וקבצים בנושא בריסטול מאיירס סקוויב בוויקישיתוף אתר האינטרנט הרשמי של בריסטול מאיירס סקוויב (באנגלית) בריסטול מאיירס סקוויב, ברשת החברתית פייסבוק בריסטול מאיירס סקוויב, ברשת החברתית אקס (טוויטר) בריסטול מאיירס סקוויב, ברשת החברתית אינסטגרם topic/Squibb-Corporation בריסטול מאיירס סקוויב, באתר אנציקלופדיה בריטניקה (באנגלית) מידע עסקי על חברת בריסטול מאיירס סקוויב באתרים Yahoo! Finance • MarketWatch • CNN Money • Bloomberg Business (באנגלית) בריסטול מאיירס סקוויב, בגוגל פיננסים בריסטול מאיירס סקוויב, באתר Crunchbase (באנגלית) בריסטול מאיירס סקוויב, באתר EDGAR של הודעות ל-SEC (באנגלית)
קרחון דאלגופול

קרחון דאלגופול או קרחון דלגופול (באנגלית: Dalgopol Glacier; בבולגרית: ледник Дългопол) הוא קרחון באי סמית', באיי שטלנד הדרומיים, שבסמוך לאנטארקטיקה. אורכו של הקרחון 3.4 קילומטרים. הקרחון ממוקם מצפון-מזרח לקרחון וטרינו, ומדרום-מערב לקרחון קונגור. הקרחון מנקז את המדרונות הדרום-מזרחיים של רכס אימאון. הקרחון זורם מצפון להר פסגה, ומצפון-מערב לפסגת מזק. הקרחון נשפך אל מעבר דרייק. הקרחון מופה לראשונה על ידי חוקרים בולגריים בשנת 2009. הקרחון נקרא על שם העיירה דאלגופול שבצפון-מזרח בולגריה. הגאזט האנטארקטי הבולגרי (בבולגרית) קרחון דאלגופול באתר הגאזט האנטארקטי של ממשלת אוסטרליה קרחון דאלגופול באתר הגאזט האנטארקטי המשווה SCAR של ממשלת אוסטרליה תצלום לוויין של אזור הקרחון, תוך סימון אתרים נוספים באזור באתר copernix גאזט השמות האנטארקטיים הרשמי של בולגריה מידע גאוגרפי והיסטורי הגאזט האנטארקטי הבולגרי בגאזט האנטארקטי של ממשלת אוסטרליה מצוין בטעות כי המיפוי בוצע בשנת 2008
SDI

SDI (ראשי תיבות באנגלית של: Software-defined infrastructure) או תשתית מוגדרת תוכנה היא הגדרה של תשתית מחשוב טכנית לחלוטין בשליטת תוכנה ללא התערבות ידנית. היא פועלת באופן חופשי, ללא תלות ספציפית בחומרה והיא ניתנת להרחבה על ידי תכנות. בגישת ה-SDI, דרישות התשתית של היישום מוגדרות באופן הצהרתי (הן דרישות פונקציונליות והן לא פונקציונליות) כך שניתן יהיה להפיק אוטומטית חומרה מספקת ומתאימה כדי לעמוד בדרישות אלו. פריסות אופייניות מצריכות יכולות מחשוב ענן עם רשת מוגדרת תוכנה (SDN) כתנאי ראשוני למערכת SDI. היתרונות של SDI כוללים בהפחתה או ביטול מאמץ ועלות של תחזוקת תשתיות IT, רשת, וחומרה, מאפשר לחברות להעביר מיקוד לחלקים אחרים של התוכנה, מבטיח עקביות ובמקביל מאפשר הרחבה, פריסה מרחוק באמצעות תצורה ללא זמן השבתה, וכן מאפשר למנף את הכוח של גרסאות כגון git. יכולות מתקדמות מאפשרות מעבר מתצורה אחת לאחרת ללא השבתה, על ידי חישוב אוטומטי של מערך שינויי המצב בין תצורה אחת לאחרת ומעבר שלב אוטומטי בין כל שלב, וכך להשיג את השינוי המלא באמצעות תוכנה בלבד. "CIO Asia - Drive for innovation boosts demand for software-defined technologies: IDC". CIO Asia (באנגלית). אורכב מ-המקור ב-2016-03-04. נבדק ב-2018-09-11. "SDI wars: WTF is software defined infrastructure?" (באנגלית). נבדק ב-2018-09-11.
אלי טולדנו (גבעתי)

אליהו (אלי) טולדנו (נולד ב-23 ביולי 1984) הוא קצין בצה"ל בדרגת אלוף-משנה, המכהן כסגן מפקד אוגדת עזה. קודם לכן כיהן כמפקד חטיבת אלון, ראש ענף גדס"ר במא"ש במל"י, מפקד גדוד צבר וסגן מפקד החטיבה הצפונית ברצועת עזה. טולדנו התחנך בפנימייה הצבאית לפיקוד שליד בית הספר הריאלי בחיפה, בוגר מחזור מ"ח. התגייס לצה"ל בשנת 2002, ושובץ בגדוד רותם בחטיבת גבעתי. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד ומונה למפקד מחלקה. לאחר מכן מונה למפקד פלוגה מסייעת בגדוד צבר. בהמשך שירת כמפקד פלחה"ן גבעתי. לאחר מכן מונה לסגן מפקד גדוד צבר בין השנים 2013–2014. בהמשך שימש כקצין אג"ם של חטיבת גבעתי. לאחר מכן מונה לראש לשכת ראש אמ"ץ, יואב הר אבן. בשנת 2017 הועלה לדרגת סא"ל ומונה לסגן מפקד החטיבה הצפונית ברצועת עזה, ושימש בתפקיד עד שנת 2018. ב-27 באוגוסט 2018 מונה למפקד גדוד צבר, תפקיד בו שירת עד יולי 2020. לאחר מכן מונה לראש ענף גדס"ר במא"ש במל"י בין השנים 2020–2021. בשנת 2021 הועלה לדרגת אל"ם ומונה למפקד חטיבת אלון וכיהן בתפקיד עד שנת 2023. ב-2021 מונה לרמ"ט אוגדה 146 וכיהן עד שנת 2022. ביוני 2023 מונה לסגן מפקד אוגדת עזה. מדיה וקבצים בנושא אלי טולדנו בוויקישיתוף אלי טולדנו, באתר "בהשקט ובבטחה" ישי קרוב, הסמג"ד: מתייחסים לתקיפה כאירוע חבלני, באתר ערוץ 7, 12 בספטמבר 2013 ערך זה הוא קצרמר בנושא קציני צה"ל. אתם מוזמנים לתרום לוויקיפדיה ולהרחיב אותו.
אבווי

אבווי (באנגלית: AbbVie) היא חברת תרופות אמריקאית. החברה נוסדה ב-2013 על בסיס חטיבת המחקר ופיתוח של מעבדות אבוט שפוצלה ממנה. בחברה מועסקים כ-47,000 עובדים בכ-70 מדינות ברחבי העולם, הכנסותיה ב-2019 הסתכמו בכ-33 מיליארד דולר, באותה שנה רכשה החברה את מתחרתה, חברת אלרגן תמורת כ-63 מיליארד דולר והכנסותיה המאוחדות ב-2020 גדלו לכ-48 מיליארד דולר. מוצרים בולטים: יומירה (אדלימומאב) רינבוק (לטיפול בדלקת מפרקים שיגרונית) סקייריזי (לטיפול בפסוריאזיס) דפקוט (חומצה ולפרואית) ונטוקלקס (לטיפול בלוקמיה לימפוציטית כרונית, לוקמיה מיאלואידית חריפה) קלטרה (תרופה אנטי-רטרווירלית לטיפול בנשאי וחולי נגיף האיידס אנדרוג'ל (ג'ל טסטוסטרון) ג'נגרף (ציקלוספורין) קיי-טאב (טבליות אשלגן כלורי) זמפלר (לטיפול בפעילות יתר של בלוטת יותרת התריס) אולטיין (סבופלורן) טריפליקס וטריקור (פנופיברט) טארקה (טבליות וראפאמיל וטרנדולפריל) אורליסה (אלגוליקס, לטיפול באנדומטריוזיס) מדיה וקבצים בנושא אבווי בוויקישיתוף אתר האינטרנט הרשמי של אבווי (באנגלית) אבווי, ברשת החברתית פייסבוק אבווי, ברשת החברתית אקס (טוויטר) אבווי, ברשת החברתית אינסטגרם אבווי, ברשת החברתית LinkedIn אבווי, סרטונים בערוץ היוטיוב מידע עסקי על חברת אבווי באתרים Yahoo! Finance • MarketWatch • CNN Money • Bloomberg Business (באנגלית) אבווי, בגוגל פיננסים אבווי, באתר Crunchbase (באנגלית) אבווי, באתר EDGAR של הודעות ל-SEC (באנגלית)
נציבות עירונית

נציבות עירונית (בסינית: 地级市; פיניין: Dìjíshì; באנגלית: Prefecture-level city) ידועה בעבר כ-省辖市 ("עיר בניהול פרובינציאלי") משנת 1949 עד 1983, בחלוקה המנהלית של סין העממית היא מחלקה של רמת היררכיה מנהלית של הרפובליקה העממית של סין, המדורגת מתחת למחוז (省级 - Province) ומעל לנפה (县级 - County) במבנה המנהלי. נציבויות עירוניות מהוות את הרמה השנייה של המבנה המינהלי (לצד נציבות, ליגות ומחוזות אוטונומיים). ראשי מנהלים (ראשי ערים) בנציבות עירונית הם בדרך כלל בעלי דרגה זהה למפקד אוגדה (司长) של משרד לאומי. נציבות עירונית היא "עיר" (市; פיניין: shì) ו"מחוז" (地区; פיניין: dìqū) שאוחדו לתחום שיפוט אחוד. ככזו, היא בו זמנית עיר, המורכבת ממחוזות כפופים, וכן מחוז אליו שייכות ערים המוגדרות נפות עירוניות. נציבות עירונית היא לרוב לא "עיר" במובן המקובל של המונח (כלומר יישוב עירוני רציף גדול), אלא יחידה מנהלית הכוללת, בדרך כלל, אזור עירוני מרכזי גדול (עיר במובן הרגיל, בדרך כלל בשם זהה לעיר המפלסית המחוזית), ואזור כפרי הגדול בהרבה שמכיל ערים, עיירות וכפרים קטנים יותר. הערים הגדולות יותר ברמה המחוזית משתרעות על פני 100 קילומטרים. קריטריונים שמחוז חייב לעמוד בהם כדי להפוך לנציבות עירונית: מרכז עירוני עם אוכלוסייה שאינה כפרית מעל 250,000 אנשים תפוקה גולמית של התעשייה בשווי 200,000,000 יואן (32 מיליון דולר) תפוקת המגזר השלישוני עולה על זו של המגזר העיקרי ותורמת למעלה מ־35% מהתמ"ג 15 נציבויות עירוניות קיבלו מעמד של עיר תת-מחוזית, מה שמעניק להן אוטונומיה גדולה בהרבה. שה-ג'יאג'וואנג וג'נגג'ואו הן הנציבויות העירוניות הגדולות ביותר עם אוכלוסיות שמתקרבות או עולות על ערים תת-מחוזיות. נכון ליוני 2020 היו בסך הכל 299 נציבויות עירוניות בסין. נפה עירונית מדיה וקבצים בנושא נציבות עירונית בוויקישיתוף
לילי ברודי

הונגריה זהו שם הונגרי; שם המשפחה הוא ברודי. לילי ברודי (במקור מגדולנה ליאונה רבקה ברודי, בהונגרית: Bródy Lili; קיראיהלמץ, 6 במאי 1906 – בודפשט, 24 באוקטובר 1962) הייתה משוררת, סופרת, עיתונאית ומתרגמת יהודייה-הונגרייה. לילי ברודי נולדה במשפחה יהודית. היא החלה את דרכה כפקידת בנק, ואחר כך בשנת 1926 החלה לעבוד כעיתונאית בצוות הכתבים של היומון פשטי נפלו. בשנות ה-30 של המאה ה-20 הרומנים הקלים והמשעשעים שלה, שתיארו את חייה של אישה מודרנית בעיר הגדולה, היו פופולריים מאוד. לאחר מלחמת העולם השנייה היא הייתה בצוות הכתבים של היומון "מאדיאר נמזט (האומה ההונגרית) וחברה ב"התאחדות הלאומית של העיתונאים ההונגרים". לילי ברודי הובאה למנוחת עולמים בבית הקברות היהודי ברחוב קוזמה בבודפשט, הונגריה ד"ר קלמן ברודי (ברווי, 1864 – שאטוראליאויהיי, 20 במאי 1927) עורך דין, היה אביה וגיזלה קוהן (כהן) (קשמארק, 21 באוקטובר 1875 – 1955) הייתה אמה. הוריה התגרשו בשנת 1925. אחיה ארווין ברודי (1909–1997) היה היסטוריון ספרות, פרופסור באוניברסיטה וטניסאי שולחן. סבה וסבתה מצד אביה היו מוז'י ברודי ורבקה פרקש, סבה וסבתה מצד אמה היו אדה קוהן (כהן), סיטונאי מהעיר מישקולץ, וארנסטינה גליקסמן. בעלה הראשון היה רודולף סאנטו [רז'ה] (בודפשט, 12 בינואר 1899–1943), סופר, עיתונאי ומתרגם, איתו התחתנה ב-23 במרץ 1933 בבודפשט. הם התגרשו בשנת 1937. עם בעלה השני דר' יאנוש אדם קמניפי (13 באוקטובר 1905 – בודפשט, 9 במרץ 1946), בנם של הרופא הראשי דר' דיולה קמניפי ואטלקה שרמן התחתנה ב-11 בספטמבר 1937 בבודפשט. בתה היא מרגיט קמניפי. מאנצי. רוֹמָן; אתנאום, בודפשט, 1932 חי על חשבון אשתו; אתנאום, בודפשט, 1933 שנים תחת האזור הממוזג. שירים; אתנאום, בודפשט, 1935 פעימה ראשונה; אתנאום, בודפשט, 1937 דגל לבן; אתנאום, בודפשט, 1939 המשחק. רומן; זמנים חדשים, בודפשט, 1947 ויקי באום: ד"ר הלן העלמה (רומן, בודפשט, 1932; מהדורות 2–5, 1943; מהדורה מתוקנת חדשה, 1996) בלזק: כומר קהילת טור (רומן, בודפשט, 1959) ארנולד בנט: גבירות גדולות של עיר קטנה (רומן, בודפשט, 1960) לקסיקון ביוגרפי הונגרי נקודת שם לקסיקון ההזמנים החדשים. גישה מקוונת חיי התיאטרון (1932), גיליון מס' 8 גישה מקוונת זולטאן ז'אבויה: בשביל מתפצל. מחקרים על הספרות הנשית של המודרניות ההונגרית; אורפיאוס, 2016 לילי ברודי, באתר "Find a Grave" (באנגלית) "Elhunyt Bródy Lili (1962. október 24.) Magyar Nemzet, 18. évfolyam, 249. szám, 4. o." https://www.familysearch.org/ark:/61903/3:1:3QS7-L9QF-QXYW Halotti anyakönyv Sátoraljaújhely 1927. évi 312. bejegyzés Születési anyakönyv Késmárk izraelita hitközség 1875. évi 15. bejegyzés "Bródy Kálmán és Kohn Gizella házasságkötési bejegyzése a miskolci izraelita hitközség házassági akv. 25/1895. folyószáma alatt". "Házasságkötési bejegyzése a Budapest V. kerületi polgári házassági akv. 178/1933. folyószáma alatt". https://www.familysearch.org/ark:/61903/3:1:S3HY-6L9G-32?i=290 Halotti anyakönyv Budapest. VIII. ker. 1946. évi 1597. bejegyzés "Házasságkötési bejegyzése a Budapest V. kerületi polgári házassági akv. 715/1937. folyószáma alatt". "Érdekes házasság". Délamerikai Magyarság (בהונגרית). 9 (1195): 11. 1937-10-11. Budapestről írják: Bródy Lili, az ismert nevű Írónő, aki Dr - Szántó Rudolfnak, az Est-lapok szerkesztőjének volt a felesége, ismét férjhez ment. Uj férje Dr. Keményffy János, a Gazdasági Kutató Intézet titkára.
אוטו שולדרר

אוטו שולדרר (בגרמנית: Otto Scholderer‏; 25 בינואר 1834 – 22 בינואר 1902) היה צייר גרמני. שולדרר נולד בפרנקפורט. עם סיום לימודיו הלך שולדרר לאקדמיה לאמנויות סטדל בפרנקפורט בשנת 1849, שם שהה עד 1851. בין מוריו היו היסטוריון האמנות יוהאן דייוויד פסבאנט והצייר יאקוב בקר. לאחר מכן, שולדרר התבסס בסטדל כצייר עצמאי. בתקופה זו החלה את ידידותו עם ויקטור מילר, והפך לגיסו בשנת 1868. באמצעות מילר התוודע שולדרר ליצירותיו של גוסטב קורבה. שולדרר ערך כמה טיולי לימוד קצרים לפריז בין השנים 1857–1858, שם התיידד עם אנרי פנטין-לטור ואדואר מאנה, וניתן לראות את השפעתם בעבודתו שלאחר מכן. פנטין-לטור תיאר את שולדרר בתמונתו Studio aux Batignolles. החל משנת 1858 עבד שולדרר והתגורר בעיקר בקרונברג בטאונוס, שם עמיתיו כללו את אנטון בורגר, פטר ברניץ ולואי אייזן; הוא היה קרוב למושבת הציירים קרונברגר. בשנת 1866 התבסס שולדרר בדיסלדורף והתיידד עם הנס תומה. עם תומה, שולדרר נסע בשנת 1868 לפריז וחזר לגרמניה זמן קצר לפני פרוץ מלחמת צרפת–פרוסיה. בתקופה זאת התבסס שולדרר במינכן, חידש את ידידותו עם וילהלם לייבל והפך לאחד מאמני לייבל-קרייס (חוג לייבל). בתחילת 1871 נסע ללונדון ועבד שם עד סתיו 1899, התחתן שם עם אשתו לואיז בשנת 1871. לאחר 1899 שב שולדרר לעיר הולדתו פרנקפורט, שם נפטר בגיל כמעט 68 שנים ב־22 בינואר 1902. בנו היחיד, היה הביבליוגרף (יוליוס) ויקטור שולדרר (1880–1971). האמנות של אוטו שולדרר, שנשלטה בתחילה על ידי נופים, כללה מאוחר יותר בעיקר דיוקנאות וטבע דומם. הקשר החשוב שלו בין התקופה הרומנטית לאימפרסיוניסטים ניכר בעבודתו. סידור פרחים טבע דומם מוכרת ירקות ילדי משפחת מילר דיוקן של אחייניתו כנר בחלון סידור פרחים קוראת מכתב מדיה וקבצים בנושא אוטו שולדרר בוויקישיתוף אוטו שולדרר, באתר Discogs (באנגלית) Otto Franz Scholderer (1834–1902) | National Gallery, London, www.nationalgallery.org.uk Scholderer, (Julius) Victor (1880–1971), bibliographer, Oxford Dictionary of National Biography (באנגלית)
יחסי הממלכה המאוחדת – זימבבואה

יחסי הממלכה המאוחדת–זימבבואה הם יחסי החוץ בין בריטניה לזימבבואה. כחלק מהמרוץ לאפריקה, האזור המכונה כיום זימבבואה נתפס על ידי האימפריה הבריטית. האזור נקרא רודזיה על שם שר הכרייה הבריטי ססיל רודס. האזור היה בשליטת חברת דרום אפריקה הבריטית. בשנת 1923 הסתיים שלטון החברה ברודזיה והאזור הפך למושבת רודזיה הדרומית. ב-1965 הכריזה רודזיה על עצמאותה מהממלכה המאוחדת, הכרזה שלא נתפסה בעולם כחוקית. לאחר מלחמת הסבך הרודזי הארוכה ובידוד בין-לאומי רחב, הסכם בית לנקסטר שחתמו עליו ממשלת בריטניה ונציגי הצדדים הלוחמים קבע כי זימבבואה תהפוך למדינה עצמאית. ב-18 באפריל 1980 קיבלה זימבבואה רשמית עצמאות מבריטניה. בתחילה, זימבבואה נותרה חברת חבר העמים הבריטי. עם זאת, בישיבת ראשי הממשלה של חבר העמים בשנת 2002 הושעתה זימבבואה רשמית מחבר העמים. מאוחר יותר בשנת 2003, זימבבואה נסוגה רשמית מחבר העמים. ב-18 בפברואר 2002 הודיע האיחוד האירופי על איסור נסיעה על הנשיא רוברט מוגאבה, שאסר עליו להיכנס לבריטניה. בריטניה מחזיקה בזימבבואה שגרירות בהארארה. זימבבואה מחזיקה בבריטניה שגרירות בלונדון. מדיה וקבצים בנושא יחסי הממלכה המאוחדת – זימבבואה בוויקישיתוף agencies, Staff and (18 בפברואר 2002). "EU imposes sanctions on Zimbabwe". the Guardian (באנגלית). {{cite news}}: (עזרה)
רודולף סאנטו

רודולף סאנטו, ישנה גם גם שימוש בשם רז'ה סאנטו, (במקור שפיץ, בהונגרית: Szántó Rudolf, בודפשט, 12 בינואר 1899 – ברית המועצות, 1943) היה סופר, עיתונאי, מתרגם יהודי-הונגרי. בעלה הראשון של הסופרת לילי ברודי. סאנטו נולד במשפחה יהודית כבנם של אדולף שפיץ, סוכן (1862–1936) ושל נטי פני (1865–1931). בשל השתתפותו בתנועת נוער הפועלים של הרפובליקה הסובייטית ההונגרית, הוא נשלח למחנה המעצר זאלאגרסג בסוף שנת 1919 לאחר נפילת הרפובליקה. לאחר שחרורו למד כמה סמסטרים בפקולטה לרפואה של אוניברסיטת בודפשט (אוניברסיטת אטווש לוראנד) ואחר כך היגר לברלין. הוא חי מעבודה מזדמנת, מכר בבתי קפה את רישומיו של שותפו לחדר, הצייר אאורל ברנאט. החל משנת 1923 עבד בפראג כעיתונאי למדיניות חוץ והיה איש אמונו של נשיא הרפובליקה הצ'כוסלובקית אדווארד בנש. לאחר שובו להונגריה, מ-1926 עד סתיו 1939, היה בעל טור מדיניות החוץ של היומון פשטי נפלו, אחרי זה כפובליציסט שלו וגם סגן העורך. כמקדם פעיל של התקרבות הונגריה ליוגוסלביה, הוא נלקח בשנת 1941 (לאחר ההתקפה הגרמנית-הונגרית על יוגוסלביה) למחנה העונשין בסנטאנדרה, אחרי זה למישקולץ ואחר כך – עם חברו ג'רג' באלינט – לטוקאי. בשנת 1942 נשלח במסגרת שרות העבודה (עבודות כפייה לגברים יהודים עבור הצבא ההונגרי) לחזית המזרחית עם פלוגת העונשין, שם נהרג (או נרצח). הוא היה אחד הנציגים הבולטים של העיתונות ההונגרית המתקדמת בין שתי המלחמות. הוא גם פרסם את מאמריו והרצאותיו בכתבי עת; באלינט תרגם להונגרית את יצירותיהם של פרנץ ורפל ואנדרה מורואה. אשתו הראשונה הייתה שטפניה שימון, איתה התחתן ב-30 בספטמבר 1923 בבודפשט. הם התגרשו בשנת 1933. הוא התחתן לאחר מכן עם הסופרת לילי ברודי, עמה התגורר בין השנים 1933–1937. לקסיקון ביוגרפי הונגרי אנדראש מיהאי רונאי: מאמר לחג המולד (24 בדצמבר 1979 מאמר ביומון נפסבאדשאג) אנדראש מיהאי רונאי: רק הנס (24 במאי 1917) מאמר בכתב עת. מקוון דיולה אייש: הונגרים (בודפשט, 1938) "Szántó Adolf halotti bejegyzése a XIV. kerületi polgári halotti akv. 768/1936. folyószáma alatt". "Szülei házasságkötési bejegyzése a pesti neológ izraelita hitközség házassági akv. 81/1888. folyószáma alatt". "Szántó Rudolf és Simon Stefánia házasságkötési bejegyzése a Budapest VII. kerületi polgári házassági akv. 1609/1923. folyószáma alatt". "Szántó Rudolf és Bródy Lili házasságkötési bejegyzése a Budapest V. kerületi házassági akv. 178/1933. folyószáma alatt".
Échame la Culpa

"Échame la Culpa" (בעברית: "תאשים אותי") הוא שיר של הזמר-יוצר הפורטוריקני לואיס פונסי והזמרת האמריקאית דמי לובאטו. פונסי כתב את השיר יחד עם אלחנדרו רנחיפו ומפיקי השיר אנדרס טורס ומאוריסיו רנחיפו. השיר יצא לאור תחת הוצאת יוניברסל מיוזיק לטין אנטרטיימנט, ריפבליק רקורדס ואיילנד רקורדס ב-17 בנובמבר 2017 כסינגל השני מאלבום האולפן העשירי של פונסי, Vida. ב-2 במרץ 2018 יצא רמיקס באנגלית לשיר ששמו "Not on You". השיר הגיע למקום הראשון ב-17 מדינות ברחבי העולם: אוסטריה, לבנון, סלובניה, מקסיקו, ספרד, ארגנטינה, בוליביה, צ'ילה, קוסטה ריקה, אקוודור, אל סלבדור, גואטמלה, הונדורס, פנמה, פרגוואי, פרו ואורוגוואי, כמו כן גם הגיע לעשרת המקומות הראשונים בבלגיה, גרמניה, הונגריה, איטליה, פולין, פורטוגל, סלובקיה, שוודיה ושווייץ, ולעשרים המובילים בקרואטיה, צרפת, יוון, לטביה, הולנד ונורווגיה. השיר הגיע גם למקום 46 בבריטניה ו-47 בבילבורד הוט 100. השיר הגיע לתואר פלטינה ומעלה בעשר מדינות, כולל תואר יהלום בברזיל ובמקסיקו. הורדה דיגיטלית "Échame la Culpa" – 2:53 הורדה דיגיטלית – Not on You remix "Échame la Culpa" (Not on You remix) – 2:53 מידע על הסינגל "Échame la Culpa" באתר מיוזיק בריינז סרטון השיר "Échame la Culpa" באתר יוטיוב לואיס פונסי, אלחנדרו רנחיפו, מאוריסיו רנחיפו, אנדרס טורס "Échame La Culpa by Luis Fonsi & Demi Lovato on Apple Music". iTunes Store. נבדק ב-2 במרץ 2018. {{cite web}}: (עזרה) "Échame La Culpa (Not On You Remix) – Single". Apple Music. נבדק ב-2 במרץ 2018. {{cite web}}: (עזרה)
ערפל (מחזה)

ערפל הוא מחזה ישראלי מאת מתי גולן, אשר הועלה בתיאטרון בית לסין בבימויו של שמואל הספרי. המחזה הוצג לראשונה ב-6 ביולי 1997. על אף שהוצהר כי "כל קשר בין המוצג במחזה לבין המציאות הוא פרי הדמיון", המחזה מתבסס בבירור על אירועי אסון צאלים ב', ואף חשף פרטים אודות האסון שלא היו ידועים לציבור הרחב באותה עת. עלילת המחזה מתרחשת במהלך משפט צבאי, אשר נערך לקצין זוטר (סרן אילן ברקוביץ'), בגין תאונת אימונים שהתרחשה כשנתן הוראה לירות טיל "חי" במהלך תרגיל "יבש", הוראה שכתוצאה ממנה נהרגו חמישה חיילים. ברקוביץ' מיוצג במשפט על ידי עורך הדין ברזני, אשר מנסה להוכיח באמצעות הבאת עדים מהדרגים הבכירים ביותר בצבא, כי האחריות לתאונה אינה יכולה ליפול על כתפי קצין כה זוטר, וכי הדרגים הבכירים הם אלו שבמעשיהם (ומחדליהם) יצרו את הרקע שאיפשר את התרחשות התאונה. בשל היותו של התרגיל סודי ביותר, המשפט נערך תחת תנאים מגבילים ביותר. אף על פי כן, מותרת כניסתה של יעל דותן שאיבדה את בנה היחיד בתאונה כנציגת ההורים השכולים במשפט. המחזה עוסק במספר תופעות הלקוחות מתוך המציאות הישראלית ושנמצאות בדיון הציבורי באופן נרחב וקבוע: על דרך קבלת ההחלטות, רשלנות, הפקת לקחים (או הימנעות ממנה), על היחס למשפחות השכולות ועל זכותן לקבל דין וחשבון על שקרה ליקיריהן. אך הנושא העיקרי עליו נסוב המחזה הוא אחריות ובריחה מאחריות. המחזה בוחן את מידת האחריות שצריכה להיות מוטלת בהתאם להיררכיה הצבאית - מהמפקדים הזוטרים בשטח הסובלים מתנאים קשים של לחץ נפשי ופיזי, ועלולים לשלם בחייהם על כל טעות, ועד המפקדים הבכירים ביותר המקבלים החלטות (ולעיתים אף לא סבירות) מאחורי שולחנם במשרד ממוזג, ואם טעו לא הם הנותנים את הדין על כך. עו"ד ברזני (יגאל נאור) - הסניגור. רא"ל (מיל') אבנר סלע (עודד תאומי/עודד קוטלר) - רמטכ"ל לשעבר, שהיה בתפקיד בעת התרחשות התאונה והוא שהציע את המבצע. עו"ד כץ (רפי תבור) - התובע. האלוף זמיר (דליק ווליניץ) - האלוף שהיה ממונה ("פרויקטור") על המבצע. סרן אילן ברקוביץ (ליאור אשכנזי/נתן רביץ) - הנאשם במותם של חמשת החיילים. היה אמור לפקד על הכוח העיקרי במבצע לו היה יוצא לפועל. השופט (נסים זוהר). יעל דותן (נאוה זיו) - אמו של אחד ההרוגים בתאונה, מייצגת את המשפחות השכולות. בנה, שנהרג, היה בן יחיד ואף אביו נהרג, כך שעל מנת שיוכל להתגייס ליחידה המובחרת היה עליה לחתום כי היא מסכימה לזאת. רס"ן יובל כהן (צחי גראד) - מפקד הסיירת ומפקדו הישיר של הנאשם. סג"ם פלג צור (גור יערי) ילד (אושרי כהן) - רוחו של החייל ההרוג. ערפל באתר בית לסין